การท่องเที่ยวแห่งประเทศไทย ร่วมกับท่าอากาศยานสุวรรณภูมิ นำดอกกล้วยไม้จัดช่อมาร่วมส่งมอบให้แก่นักท่องเที่ยว เนื่องในวันวาเลนไทน์
การท่องเที่ยวแห่งประเทศไทย ร่วมกับท่าอากาศยานสุวรรณภูมิ นำดอกกล้วยไม้จัดช่อมาร่วมส่งมอบให้แก่นักท่องเที่ยว เนื่องในวันวาเลนไทน์นางสาวฐาปนีย์ เกียรติไพบูลย์ รองผู้ว่าการด้านสินค้าและธุรกิจท่องเที่ยว การท่องเที่ยวแห่งประเทศไทย (ททท.) เปิดเผยว่า ในวันนี้ ททท. ร่วมกับนาวาอากาศโท สุธีรวัฒน์ สุวรรณวัตน์ ผู้อำนวยการท่าอากาศยานสุวรรณภูมิ สวนกล้วยไม้แอร์ออร์คิดส์ สหกรณ์ผู้ประกอบการกล้วยไม้ไทย และสมาคมผู้ประกอบการสวนกล้วยไม้ไทย นำดอกกล้วยไม้จัดช่อมาร่วมส่งมอบให้แก่นักท่องเที่ยวที่เดินทางเข้ามาท่องเที่ยวในประเทศไทยซึ่งตรงกับวันวาเลนไทน์ ซึ่งถือเป็นการช่วยชาวสวนกล้วยไม้ที่ได้รับผลกระทบจากสถานการณ์การแพร่ระบาดไวรัส COVID-19 ในปัจจุบัน ที่ส่งผลให้การส่งออกดอกกล้วยไม้ไปยังตลาดต่างประเทศลดน้อยลงนอกจากนี้ ททท. ได้ติดตามสถานการณ์ท่องเที่ยวแบบ Real Time ทั้งจากสำนักงาน ททท.ในประเทศและต่างประเทศ พร้อมทั้งพันธมิตรจากทั่วโลก และรวบรวมข้อมูลจากกระทรวงสาธารณสุข และ WHO เพื่อนำมาจัดทำเป็นข้อมูลประชาสัมพันธ์สำหรับนักท่องเที่ยวที่เดินทางเข้ามาท่องเที่ยวในประเทศไทย พร้อมจัดทำมาตรการกระตุ้นอุตสาหกรรมท่องเที่ยวร่วมกับภาครัฐและภาคเอกชนในระยะเร่งด่วนและระยะยาว เพื่อสร้างความเชื่อมั่นและเตรียมแผนรองรับหลังจากสถานการณ์คลี่คลายลง ในส่วนของการท่าอากาศยานนานาชาติสุวรรณภูมิ ที่เป็นด่านหน้าในการรองรับและคัดกรองนักท่องเที่ยวที่เดินทางมาจากต่างประเทศนั้น ได้มีมาตรการรักษาความสะอาดและความปลอดภัยโดยเพิ่มความถี่ในการทำความสะอาดในพื้นที่ต่างๆ ที่ผู้โดยสารมีการสัมผัสด้วยน้ำยาฆ่าเชื้อโรค พร้อมทั้งดำเนินการติดตั้งเครื่องจ่ายแอลกอฮอล์เหลว จำนวน 217 จุด เพื่อเป็นการป้องกันการแพร่ระบาดของโรคดังกล่าว